經函谷關
作者：韋應物
朝代：唐

paragraphs: 洪河絕山根，單軌出其側。
萬古爲要樞，往來何時息。
秦皇即恃險，海內被吞食。
及嗣同覆顛，咽喉莫能塞。
炎靈詎西駕，婁子非經國。
徒欲扼諸侯，不知恢至德。
聖朝及天寶，豺虎起東北。
下沈戰死魂，上結窮冤色。
古今雖共守，成敗良可識。
藩屏無俊賢，金湯獨何力。
[馳]車一登眺，感慨中自惻。